Document ID: 32008D0940

KOMMISSIONENS BESLUTNING
af 21. oktober 2008
om standardindberetningsbestemmelser for nationale programmer for udryddelse, bekæmpelse og overvågning af visse dyresygdomme og zoonoser, hvortil der ydes EF-tilskud
(meddelt under nummer K(2008) 6032)
(EØS-relevant tekst)
(2008/940/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 24, stk. 10, og
ud fra følgende betragtninger:
(1)
Ved beslutning 90/424/EØF er der fastsat procedurer vedrørende EF-tilskud til programmer for udryddelse, bekæmpelse og overvågning af dyresygdomme og zoonoser.
(2)
I henhold til artikel 24, stk. 1, i beslutning 90/424/EØF skal der indføres en EF-finansieringsforanstaltning til godtgørelse af medlemsstaternes udgifter til finansiering af nationale programmer for udryddelse, bekæmpelse og overvågning af de dyresygdomme og zoonoser, der er opført på listen i bilaget til samme beslutning.
(3)
Efter vedtagelsen af Kommissionens beslutning 2008/341/EF af 25. april 2008 om fastsættelse af EF-kriterier for nationale programmer for udryddelse, bekæmpelse og overvågning af visse dyresygdomme og zoonoser (2) og for yderligere at forbedre processen med forelæggelse og godkendelse af programmerne og vurderingen af, hvordan gennemførelsen af dem skrider frem, er de relevante standardbestemmelser ved Kommissionens beslutning 2008/425/EF af 25. april 2008 om standardbestemmelser for medlemsstaternes forelæggelse af nationale programmer for udryddelse, bekæmpelse og overvågning af visse dyresygdomme og zoonoser med henblik på EF-tilskud (3) blevet opdateret og bragt på linje med de pågældende kriterier.
(4)
I henhold til punkt 7, litra e), i bilaget til beslutning 2008/341/EF skal de udryddelsesprogrammer, medlemsstaterne forelægger for Kommissionen med henblik på at få tilskud, indeholde regler om passende godtgørelse til landbrugere for dyr, der skal slagtes eller aflives som led i programmet, og for produkter, der skal destrueres.
(5)
Er der ikke fastsat sådanne regler, bør godtgørelsen skulle udbetales inden for 90 dage for at undgå, at EF-tilskuddet reduceres.
(6)
Beslutning 90/424/EØF foreskriver, at medlemsstaterne for hvert godkendt program skal forelægge foreløbige tekniske og økonomiske rapporter samt, senest den 30. april hvert år, en detaljeret teknisk årsrapport med en vurdering af de opnåede resultater og et detaljeret regnskab over udgifterne i det foregående år.
(7)
Der er indført en evalueringsordning, som bruges til at bedømme, hvordan gennemførelsen af udryddelses- og bekæmpelsesprogrammerne forløber. Evalueringsordningen omfatter et rapporteringssystem til fremlæggelse af epidemiologiske data fra programmerne, der er baseret på Kommissionens beslutning 2002/677/EF af 22. august 2002 om standardindberetningsbestemmelser for programmer for udryddelse og bekæmpelse af dyresygdomme, hvortil der ydes EF-tilskud, og om ophævelse af beslutning 2000/322/EF (4).
(8)
Efter vedtagelsen af beslutning 2008/425/EF er det hensigtsmæssigt at harmonisere indberetningssystemet, og beslutning 2002/677/EF bør ophæves og afløses af nærværende beslutning.
(9)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Medlemsstaterne forelægger i overensstemmelse med denne beslutning foreløbige og endelige rapporter om udryddelses-, bekæmpelses- og overvågningsprogrammer vedtaget i henhold til artikel 24 i beslutning 90/424/EØF.
Artikel 2
I denne beslutning forstås ved:
a)
»foreløbige rapporter«: foreløbige tekniske og økonomiske rapporter, som indeholder en evaluering af de igangværende programmer, og som skal forelægges for Kommissionen, jf. artikel 24, stk. 7, litra a), i beslutning 90/424/EØF
b)
»endelige rapporter«: detaljerede tekniske og økonomiske rapporter for hele det år, hvori programmerne anvendes, som skal forelægges for Kommissionen senest den 30. april hvert år, jf. artikel 24, stk. 7, litra b), i beslutning 90/424/EØF
c)
»betalingsanmodninger«: betalingsanmodninger, der vedrører udgifter afholdt af en medlemsstat, og som skal indsendes til Kommissionen, jf. artikel 24, stk. 8, i beslutning 90/424/EØF.
Artikel 3
1. For igangværende programmer, der er godkendt til EF-tilskud i henhold til artikel 24, stk. 5, i beslutning 90/424/EØF, forelægges der senest den 31. juli hvert år en foreløbig rapport for Kommissionen.
2. Den foreløbige rapport skal indeholde:
a)
alle relevante oplysninger, herunder som et minimum de oplysninger, der er nævnt i henholdsvis bilag I, II, III, IV og VII, om kvægtuberkulose, kvægbrucellose, fåre- og gedebrucellose (B. melitensis), enzootisk kvægleukose (EBL), Aujeszkys sygdom, bluetongue i endemiske områder eller højrisikoområder, afrikansk svinepest, smitsomt blæreudslæt hos svin, klassisk svinepest, miltbrand, oksens ondartede lungesyge, ekinokokkose, trikinose og verotoksinproducerende E. coli
b)
alle relevante oplysninger, herunder som et minimum de oplysninger, der er nævnt i henholdsvis bilag I og VII, om rabies
c)
alle relevante oplysninger, herunder som et minimum de oplysninger, der er nævnt i henholdsvis bilag I, V.A og VII, om salmonellose (zoonotisk salmonella)
d)
alle relevante oplysninger, herunder som et minimum de oplysninger, der er nævnt i bilag VIII, om transmissible spongiforme encephalopatier (TSE)
e)
alle relevante oplysninger, herunder som et minimum de oplysninger, der er nævnt i bilag IX, om aviær influenza hos fjerkræ og vilde fugle
f)
alle relevante oplysninger, herunder som et minimum de oplysninger, der er nævnt i bilag X, om sygdomme hos akvakulturdyr såsom infektiøs hæmatopoietisk nekrose (IHN), infektiøs lakseanæmi (ISA), egtvedsyge (VHS), infektion med koi-herpesvirus (KHV), infektion med Bonamia ostreae, infektion med Marteilia refringens og fiskedræber hos krebsdyr.
Artikel 4
1. Endelige rapporter skal indeholde:
a)
betalingsanmodningen og alle relevante oplysninger, herunder som et minimum de oplysninger, der er nævnt i henholdsvis bilag II, III, IV, V, VI og VII samt i de specifikke bilag VII.A, VII.B, VII.C eller VII.D, om kvægtuberkulose, kvægbrucellose, fåre- og gedebrucellose (B. melitensis), enzootisk kvægleukose (EBL), Aujeszkys sygdom, bluetongue i endemiske områder eller højrisikoområder, afrikansk svinepest, smitsomt blæreudslæt hos svin, klassisk svinepest, miltbrand, oksens ondartede lungesyge, ekinokokkose, trikinose og verotoksinproducerende E. coli
b)
betalingsanmodningen og alle relevante oplysninger, herunder som et minimum de oplysninger, der er nævnt i henholdsvis bilag VII og VII.E, om rabies
c)
betalingsanmodningen og alle relevante oplysninger, herunder som et minimum de oplysninger, der er nævnt i henholdsvis bilag V.A, VI, VII og VII.F, om salmonellose (zoonotisk salmonella)
d)
betalingsanmodningen og alle relevante oplysninger, herunder som et minimum de oplysninger, der er nævnt i bilag VIII, om transmissible spongiforme encephalopatier (TSE)
e)
betalingsanmodningen og alle relevante oplysninger, herunder som et minimum de oplysninger, der er nævnt i bilag IX, om aviær influenza hos fjerkræ og vilde fugle
f)
betalingsanmodningen og alle relevante oplysninger, herunder som et minimum de oplysninger, der er nævnt i bilag X, om sygdomme hos akvakulturdyr såsom infektiøs hæmatopoietisk nekrose (IHN), infektiøs lakseanæmi (ISA), egtvedsyge (VHS), infektion med koi-herpesvirus (KHV), infektion med Bonamia ostreae, infektion med Marteilia refringens og fiskedræber hos krebsdyr.
2. Ved udfyldelsen af skemaet i bilag VII.C, VII.D og VII.F anfører medlemsstaterne i kolonnen »Godtgørelse« den godtgørelse, der er udbetalt mellem 1 dag og 90 kalenderdage, efter at dyret er slagtet eller produkterne destrueret, eller efter at ejeren har fremlagt den udfyldte anmodning, uden at dette indskrænker anvendelsen af artikel 4, stk. 2, i Kommissionens forordning (EF) nr. 296/96 (5). Udbetaler de relevante myndigheder godtgørelser efter udløbet af perioden på 90 dage (fra 91 til 210 kalenderdage), reduceres EF-tilskuddet.
Artikel 5
Beslutning 2002/677/EF ophæves.
Artikel 6
Denne beslutning gælder for programmer for udryddelse, bekæmpelse og overvågning af dyresygdomme, der skal iværksættes fra den 1. januar 2009.
Artikel 7
Denne beslutning er rettet til medlemsstaterne.
Udfærdiget i Bruxelles, den 21. oktober 2008.

Labels: 12
0
15
6